«УтекIуэну дыпщогугъ»
КъБР-м и Iэтащхьэр хуэзащ уэрэджыIакIуэхэм я «ВагъуэщIэ» урысейпсо конкурсым хэт ЛIыIэщынАидэ
КъБР-м и Iэтащхьэ КIуэкIуэ Юрий дыгъуасэ Правительствэм и Унэм щыхуэзащ «ВагъуэщIэ» урысейпсо конкурсым хэт уэрэджыIакIуэ ЛIыIэщын Аидэ.
Хъыджэбзыр конкурсым хэта цIыху мини 6-м ящыщу жюрим къыхиха 24-м яхэхуащ. Къэбэрдей-Балъкъэрым икIа хъыджэбзым и макъыр хуабжьу ягу ирихьащ композитор Дунаевский Максим зи пашэ гупым.
КIуэкIуэ Юрий ЛIыIэщын Аидэ ехъуэхъуащ здынэсам къыщымыувыIэну. «Къэбэрдей-Балъкъэрым исхэм зэфIэкIышхуэ узэриIэр я фIэщ мэхъу икIи абыхэм ящыщ куэд зэпымыууэ къыпкIэлъоплъ. УтекIуэну дыпщогугъ, дэри абы папщIэ зэрытхузэфIэкIкIэ зыпщIэдгъэкъуэнщ», — жиIащ КъБР-м и Iэтащхьэм.
«ВагъуэщIэр» Урысей Федерацэм и субъектхэм я лIыкIуэхэр хэту гъэ къэс ирагъэкIуэкI конкурсщ икIи ар къызэрагъэпэщ «Звезда» телеканалымрэ УФ-м ЗыхъумэжыныгъэмкIэ и министерствэмрэ. Мы проектым щытекIуар наIуэ къыщыхъунущ 2016 гъэм и накъыгъэ мазэм щыIэну кIэух концертышхуэм.
КъБР-м и Iэтащхьэмрэ
Правительствэмрэ
я пресс-IуэхущIапIэ.
